BEOGRAD - Gradski prevoz u Beogradu uskoro će za 400.000 građana biti jeftiniji pošto će, između ostalog, pojeftiniti mesečne karte za zaposlene i studente, ali se, s druge strane, uvode četiri kategorije penzionera i za neke od njih će prevoz biti skuplji.

Mesečna karta za zaposlene će sa 3.275 dinara biti 2.990, odnosno pojeftiniće 285 dinara, dok će povlašćenje kategorije poput studenata, srednjoškolaca, osoba sa invaliditetom... umesto 1.120 plaćati 1.090 dinara mesečno, rečeno je na susretu sa novinarima u Skupštini Beograda, koji su održali gradonačelnik i gradski menadžer Siniša Mali i Goran Vesić.

Prema novom tarifnom sistemu, koji će stupiti na snagu 1. februara, ukida se karta za jednu vožnju i postojaće samo vremenska karta koja će važiti 90 minuta i koja će koštati 89 dinara. Do sada je vremenska karta koštala 101 dinar i važila 75 minuta.

Kada je reč o penzionerima, Vesić je objasnio da su do sada postojalae dve kategorije - mlađi od 65 godina koji su plaćali 1.120 dinara mesečno i stariji od 65 godina koji su plaćali 407 dinara godišnje.

Sada se, kako je objasnio penzioneri dele u četiri grupe i svi koji imaju do 10.000 dinara penzije, a u Beogradu ih je oko 12.000, voziće se potpuno besplatno.

Penzioneri sa penzijama od 10.00 do 25.000 dinara i dalje će godišnje plaćati 407 dinara.

Penzioneri čija su primanja od 25.000 do 50.000 mesečno će plaćati 990 dinara, rekao je Vesić dok će oni sa penzijama većim od 50.000 plaćati 1.495 dinara mesečno što je polovina mesečne karte za zaposlene.

Osnovci će i dalje imati besplatan prevoz.

Prema novom tarifnom sistemu dnevna karta koštaće 280 dinara, za tri dana 720, a za pet dana 1.100 dinara.

Vesić je objasnio da će biti moguće kupiti i godišnju kartu za zaposlene, a oni će plaćati 11 meseci odnosno ukupno 32.890 jer će jedan mesec imati besplatno. Isti princip važi i za povlašćene kategorije.

Prema Vesićevim rečima, jedan od benefita je i što će onaj koji uplati 900 dinara na svoju Bus plus karticu dobiti 100 dinara bonusa.

Mali i Vesić su, takođe, rekli da penzioneri koji imaju penzije do 25.000 dinara do 31. januara treba da donesu čekove kojima potvrđuju primanja kako bi bili grupisani u kategoriju kojoj pripadaju.

Penzioneri sa više od 25.000 dinara do 1. marta treba da donesu svoje čekove.

"Rešili smo da definišemo novi tarifni sistem čiji je cilj da poveća pravednost, obezbedi veće prihod gradskom saobraćajnom, kao i veću funkcionalnost", rekao je Mali .



